Skrifað undir samkomulag um vatnsverksmiðju í Rifi Samkomulag hefur verið gert á milli Snæfellsbæjar og Iceland Glacier Products ehf um að félagið reisi vatnsverksmiðju á Rifi í Snæfellsbæ . Áætlanir félagsins gera ráð fyrir að byrjað verði á framkvæmdum strax í næsta mánuði og verksmiðjan muni taka til starfa seinni hluta næsta árs . Gert er ráð fyrir að við verksmiðjuna starfi um 40 - 50 starfsmenn þegar hún hefur starfssemi sína auk þess sem töluverðar framkvæmdir munu fylgja undirbúningi hennar . Líkt og Skessuhorn hefur greint frá hefur þetta staðið til um nokkra hríð , en beðið hefur verið eftir því að fyrirtækið uppfylli skilyrði bæjaryfirvalda sem nú hefur verið gert . Ljóst er að áhrif verksmiðjunar verða mikil í Snæfellsbæ og mun styrkja grunn samfélagsins töluvert og auka fjölbreytni í atvinnulífinu .